|  |  |
| --- | --- |
| *BIROUL DE INFORMARE ŞI RELAŢII PUBLICE* | 20/05/2021 |
| Operator date nr. 4472  Nr. 625 /VIII/2 |  |

CĂTRE, G4MEDIA

În atenția, Alexandru Costache

La solicitarea dvs. din data de 6 mai 2021, Biroul de Informare şi Relaţii Publice este abilitat să vă comunice următoarele:

În cursul lunii aprilie 2021, pe rolul DNA s-au aflat 134 de dosare penale ce au avut ca obiect infracțiuni de evaziune fiscală (fie ca infracțiune unică, fie în asociere cu alte infracțiuni de corupție). Dintre cele 134 de dosare, 13 au fost soluționate în cursul lunii aprilie 2021 ( opt prin trimitere în judecată și cinci prin declinarea competenței către alte parchete).

În dosarele trimise în judecată în cursul lunii aprilie, prejudiciile reținute se ridică la 119.068.087 lei.

Nu există criteriu statistic având ca obiect **valoarea totală a prejudiciilor în** **toate dosarele aflate în lucru**, având în vedere că acestea se află în diferite stadii ale urmăririi penale (suspiciuni sesizate, urmărire penală in rem, urmărire penală in personam), nu în toate dosarele este indicat un prejudiciu estimat la momentul sesizării, iar rapoartele de constatare, expertizele ori alte documente constatatoare nu sunt finalizate în toate dosarele aflate in lucru.

Datele colectate și prelucrate în considerareareglementărilor interne privind activitatea de statistică (elaborate în conformitate cu Hotărârea Plenului Consiliului Superior al Magistraturii nr. 69/16.01.2014 care aprobă noile formulare statistice pentru parchete, nomenclatorul unic statistic pentru cauzele penale la parchete şi ghidul de completare a formularelor statistice) se referă **totalitatea sesizărilor înregistrate**, indiferent de instituția emitentă.

În conformitate cu dispoziţiile art. 1 şi 2 lit. b din Legea nr. 544/2001, informaţiile ce pot fi oferite în temeiul actului normativ anterior enunţat se referă doar la informaţii existente ca atare, în documentele deţinute de autorităţi. Astfel, excede dispoziţiilor legii orice solicitare care implică elaborarea unei lucrări/studiu/raport etc neprevăzut expres de lege, inclusiv în ceea ce priveşte datele statistice, dacă acestea nu sunt deja colectate.

Prin urmare, având în vedere că nu dispune de aceste date colectate și prelucrate ca atare, instituția se află în imposibilitate de a vi le pune la dispoziție.

Pentru a intra în posesia acelor informații, în situația în care ele există, aveți posibilitatea de a vă adresa instituției emitente, respectiv Oficiul Național de Prevenire și Combatere a Spălării Banilor.

BIROUL DE INFORMARE ŞI RELAŢII PUBLICE